b'\n_START_ARTICLE_\nHormizd IV.\n_START_SECTION_\nOsebnost\n_START_PARAGRAPH_\nHormizd IV. je bil ukazovalen in nasilen vladar, vendar ne povsem brezsr\xc4\x8den. Nekaj zelo zna\xc4\x8dilnih zgodb o njem je napisal perzijski u\xc4\x8denjak Al-Tabari. Hormizdov o\xc4\x8de je simpatiziral s plemstvom in duhov\xc5\xa1\xc4\x8dino, on sam pa je za\xc5\xa1\xc4\x8ditil male ljudi in uvedel strogo disciplino na dvoru in v armadi._NEWLINE_Ko so zaratustrski duhovniki zahtevali preganjanje kristjanov, je njhovo zahtevo zavrnil z obrazlo\xc5\xbeitvijo, da sta dvor in vlada lahko varna samo z naklonjenostjo obeh konkuren\xc4\x8dnih religij. Posledica njegove zavrnitve je bila mo\xc4\x8dna opozicija v vladajo\xc4\x8dih razredih, ki je privedla do \xc5\xa1tevilnih usmrtitev in zaplemb premo\xc5\xbeenja.\n_START_SECTION_\nVladanje\n_START_PARAGRAPH_\nKo je Hormizd IV. leta 579 zasedel perzijski prestol, je pobil vse svoje brate. Od o\xc4\x8deta je nasledil vojno z Bizantinskim cesarstvom na zahodu in Turki na vzhodu. Mirovna pogajanja s cesarjem Tiberijem II. so se ravno za\xc4\x8dela, vendar je Hormizd IV. oholo zavrnil vse zahteve, da vrne karkoli je osvojil njegov o\xc4\x8de. Mnenja bizantinskih piscev Teofilakta Simokata, Menandra Protektorja in Ivana iz Efeza, ki so v celoti opisali pogajanja, so bila zato zanj vse prej kot ugodna.\n_START_SECTION_\nMavricij\n_START_PARAGRAPH_\nCesar Tiberij II. se je zato odlo\xc4\x8dil, da bo obrzdal nadutega kralja in na vzhod poslal Mavricija, da napade Kurdistan. Mavricij je za naslednje leto na\xc4\x8drtoval vdor v Medijo v ju\xc5\xbeni Mezopotamiji, vendar mu to ni uspelo, ker je gasanidski kralj al-Mundir njegov na\xc4\x8drt domnevno izdal Hormizdu IV.. Mavricij se je moral na hitro umakniti. Na poti je naletel na perzijskega generala Adarmahana in ga premagal._NEWLINE_Leta 582 je perzijski general Tamkozrav prekora\xc4\x8dil perzijsko-rimsko mejo in napadel Konstantino v Osroeni. Njegov napad, ki se je sicer kon\xc4\x8dal s porazom in njegovo smrtjo, je kljub temu tako poslab\xc5\xa1al razmere v Bizantinskem cesarstvu, da je Tiberij II. prisilil Mavricija, da se takoj vrne v Konstantinopel. Zamenjal ga je general Ivan Mistakon, ki je medtem napadel Perzijce na soto\xc4\x8dju Nimfije in Tigrisa. Perzijci so ga porazili in prisilili k umiku. Po \xc5\xa1e enem porazu ga je zamenjal general Filipik.\n_START_SECTION_\nFilipik\n_START_PARAGRAPH_\nFilipik je leta 584 in 585 prodrl globoko na perzijsko ozemlje. Perzijci so se mu leta 585 ma\xc5\xa1\xc4\x8devali z napadom na Monokartij in Martiropol. Naslednje leto jih je Filipik te\xc5\xbeko porazil pri Solahonu in oblegal trdnjavo Klomaron. Po neuspelem obleganju se je umaknil v Amido in leta 587 poveljstvo prepustil generalu Herakliju Starej\xc5\xa1emu, o\xc4\x8detu bizantinskega cesarja Heraklija._NEWLINE_Leta 588 so se bizantinski vojaki uprli. Perzijci so izkoristili njihov upor in ponovno neuspe\xc5\xa1no napadli Konstantino. Bizantinci so se jim za napad ma\xc5\xa1\xc4\x8devali z enako neuspe\xc5\xa1nim napadom na armensko pokrajino Arzaneno, v katerem so kljub temu porazili perzijsko vojsko pri Martiropolu._NEWLINE_Leta 589 so Perzijci napadli Martiropol in ga po dveh zmagah nad Filipikom zavzeli. Filipika so odpoklicali in ga zamenjali z generalom Komentiolom. Novi poveljnik je pri Sisauranu dvakrat porazil perzijsko vojsko in za\xc4\x8del oblegati Martiropol. Ko je bilo obleganje na vi\xc5\xa1ku, so po Perziji za\xc4\x8dele kro\xc5\xbeiti novice o tur\xc5\xa1ki invaziji.\n_START_SECTION_\nahram \xc4\x8cobin\n_START_PARAGRAPH_\nTurki so zasedli Balh in Herat in za\xc4\x8deli prodirati v sredi\xc5\xa1\xc4\x8de Perzije, ko je Hormizd IV. proti njim kon\xc4\x8dno poslal vojsko pod poveljstvom generala Bahrama \xc4\x8cobina. \xc4\x8cobin je napadel Balh, porazil Turke, ubil njihovega kana in ujel njegovega sina._NEWLINE_Kmalu potem, ko je bil napad s severa odbit, je \xc4\x8cobin od\xc5\xa1el na zahodno fronto, da bi se bojeval proti Bizantincem. Na za\xc4\x8detku je bil uspe\xc5\xa1en. Vdrl je v gruzijsko pokrajino Svaneti in odbil ofenzivi Kavka\xc5\xa1kih Ibercev in Bizantincev proti Kavka\xc5\xa1ki Albaniji, v bitki z bizantinskim generalom Romanom ob reki Araks pa je do\xc5\xbeivel poraz._NEWLINE_Hormizd, ljubosumen zaradi Bahramove rasto\xc4\x8de slave, ga je \xc5\xbeelel za poraz poni\xc5\xbeati in mu je za no\xc5\xa1enje poslal garnituro \xc5\xbeenskih obla\xc4\x8dil. Bahram mu je na poni\xc5\xbeanje odgovoril z izredno \xc5\xbealjivim pismom. Besni Hormizd je nadenj poslal vojsko, da bi ga aretirala, vojska pa je namesto tega prestopila na njegovo stran. Bahram se je z zdru\xc5\xbeeno vojsko vrnil v Perzijo, odstavil oholega \xc5\xa1aha in se razglasil za \xc5\xa1aha Bahrama VI..\n_START_SECTION_\nOdstavitev\n_START_PARAGRAPH_\nHormizdovo obna\xc5\xa1anje je postalo tako neznosno, da se mu je njegov sin Kozrav odkrito uprl in dr\xc5\xbeavi je grozila dr\xc5\xbeavljanska vojna. Perzijski velika\xc5\xa1i so Hormizda odstavili in oslepili in za njegovega naslednika razglasili sina Kozrava II.._NEWLINE_Hormizdova smrt je v pisnih virih opisna razli\xc4\x8dno. Teofilakt Simokat trdi, da so ga ubili nekaj dni potem, ko so ga oslepili, armenski zgodovinar Sebeos pa trdi, da so ga ubili njegovi dvorjani.'